題方氏清芬閣
作者：朱彥
朝代：宋

paragraphs: 干戈唐季風塵中，一代文章掃地空。
先生詩鳴最晚出，句法未減元和工。
玉壺藏冰不受垢，卜隠宛蹈嚴陵蹤。
至今名字照人目，直與山水爲無窮。
我舟南紀坐煩促，接歲風波仍轉蓬。
緬懷先生酌溪水，梅花如霰落晚風。
清芬築室家有法，亦見裔孫白雲翁。
叔今策得待三接，仲也昔跨御史驄。
乃翁歸來三十載，語笑但覺朱顔紅。
翁不見東飛百勞西飛燕，南飛烏鵲北飛鴻。
人生游宦正如此，我欲買田歸江東。